Midas
Midas er i græsk mytologi en konge i Frygien, som fangede en silen, en af Dionysos' ledsagere, og søgte at aftvinge ham sandheden om livet. Svaret var, at det bedste er aldrig at blive født, det næstbedste at dø så hurtigt som muligt. For at få silenen fri lovede Dionysos at opfylde alle Midas' ønsker, og Midas bad da uforsigtigt om, at alt, hvad han rørte ved, skulle blive til guld. Da også hans mad derved blev til guld, og han derfor var døden nær af sult og tørst, bad Midas om at blive fri for sin gave, og han blev renset ved at bade i Paktalosfloden, hvor guldet stadig kan vaskes ud af sandet. 
I en musikkonkurrence mellem Apollon og Pan foretrak Midas Pan. Som straf for hans manglende dømmekraft gav Apollon ham æselører, fordi dette dyr i antikken opfattedes som fuldstændig umusikalsk. Midas skjulte sin skam med en turban, men hans barber opdagede ørerne, og ude af stand til at skjule hemmeligheden gik barberen ud til et afsides sted og hviskede ned i et hul i jorden: "Kong Midas har æselører". Nogle siv, som groede på stedet, gentog ordene, og herved blev det kendt i hele landet.
Midassagnene er måske bygget op omkring en historisk person, den frygiske kong Mita (738-696 f.v.t.).